Ideje, hogy az emberiségben tudatosuljon a megrázó igazság:
gyarmatosítottuk a jövőt!
Kiváltképp a gazdag országokban
távoli gyarmati helyőrségnek vesszük,
ahova kényünk kedvére odahányhatjuk az ökológiai szemetet
és a technológiai kockázatokat, mintha ott senki sem lenne.
A tragédia abban áll, hogy a jövő nemzedéke nincs jelen,
hogy meggátolja öröksége elherdálását.
Nem vetheti magát szüfrazsettként a király lova elé,
nem rendezhet aktivistaként ülősztrájkot,
nem indulhat sómenetre gyarmati elnyomóival dacolva, mint Mahatma Gandhi.
Nincsenek politikai jogai vagy képviselete;
nincs befolyása a piacra.
A jövő nemzedékének néma többsége
tehetetlen.
Nehéz belátni az igazságtalanság mértékét,
de azért tekintsük át!
Ma 7,7 milliárd lakosa van Földünknek.
Ez csak töredéke a becsült 100 milliárdnak,
akik 50 000 év alatt itt éltek és haltak.
De mindkét számot jócskán felülmúlja az a mintegy hétbillió fő,
aki a következő 50 000 évben születik,
a mai születési arányt föltételezve.
A következő 200 évben több tucat milliárdnyi ember születik,
köztük unokáink
és az ő unokáik is,
barátaik és társaik szintén, akiktől létük függ majd.
A jövő e nemzedékei vajon hogy tekintenek vissza
ránk és a rájuk hagyott örökségre?
Kétségtelen, hogy közös őseink
egyedülálló örökséget hagytak ránk:
a mezőgazdasági forradalom,
az orvosi fölfedezések és városaink áldásait.
De romboló örökséget is hagytak ránk.
A rabszolgaság, a gyarmatosítás és a rasszizmus örökségét,
amely megszüntetendő mély egyenlőtlenséget hozott létre.
Gazdaságokét, melyek szerkezetileg a fosszilis tüzelőanyagoktól függnek,
és a szakadatlan növekedését, amelyen most változtatnunk kell.
Hogyan válhatunk jó ősökké, akiket a jövő nemzedékei megérdemelnek?
Az utóbbi évtizedben
világmozgalom indult azok kezdeményezésére,
akik szándéka véget vetni a jövő gyarmatosításának,
és messzebbre látni a jövőbe.
E mozgalom még töredezett, és még elnevezése sincs.
Kezdeményezőit időlázadóknak tekintem.
Megtalálhatók a japán látnoki Future Design mozgalomban,
melynek célja a politikát uraló rövid távú szemlélet legyőzése;
ehhez fölvázolják a hetedik nemzedék döntéshozási elveit.
Ez sok amerikai őslakos közösségben bevett gyakorlat.
A Future Design a helyieket gyűjti össze,
hogy fölvázolja és megvitassa a lakóhelyükre vonatkozó terveket.
A csoport felének azt mondják, hogy ők a jelenkori lakosok,
a másik felére szertartásos köntöst adnak,
hogy magukat a 2060-as év lakosainak képzeljék.
Kiderül, hogy a 2060-as lakosok
rendszerszerűen sokkal több merész várostervet támogatnak:
a gyógyító beruházásoktól kezdve a klímaváltozás elleni intézkedésekig.
A jövő lakosainak e gyűlésváltozata
ma terjed Japánban,
a Yahaba méretű kisvárosoktól a Kiotó féle nagyvárosokig.
Mi lenne, ha a Future Designt világszerte meghonosítanák
a demokratikus döntéshozás felélesztésére
és a jelenen jóval túlmutató elképzelések szaporítására?
Az időlázadók még bírósághoz is fordultak
a jövő nemzedékek jogaiért.
Az Our Children's Trust szervezet
fordulópontot jelentő ügyben perelte be az USA kormányát
21 fiatal megbízásából,
akik a biztonságos klíma és az egészséges légkör jogáért kampányoltak,
a jelenlegi és a jövő nemzedékei számára.
Dávid–Góliát fajtájú küzdelmük hatására
már világszerte áttörést jelentő perek indultak
Kolumbiától és Pakisztántól kezdve Ugandáig és Hollandiáig.
E mozgalmi hullám együtt nő a mozgalommal,
hogy a természet is jogi személy lehessen
az új-zélandi, azaz aotearoai Whanganui folyótól kezdve
az indiai Gangesz és Jamuna folyókig.
Az időlázadók a szavazóurnáknál is cselekszenek.
2019-ben az európai tizenévesek
szüleiknél és nagyszüleiknél lobbiztak,
hogy nekik adják szavazatukat az Európai Parlament az évi választásán.
A #givethekidsyourvote hashtag elterjedt a közösségi médiában,
és a klímakampányolók révén még Ausztráliába is eljutott.
Kedvesem és én ennek hallatán úgy döntöttünk,
hogy szavazatunkat a brit választásokon
11 éves ikreinknek adjuk.
Körülültük a konyhaasztalt, és megvitattuk a pártprogramokat,
aztán az ikrek közölték velünk, hová tegyük az ikszet a szavazólapon.
Ne értsék félre:
az ikrek nem szajkózták szüleik politikai nézeteit.
Az időlázadás tehát elkezdődött.
Egyre több lázadó akar véget vetni a jövő gyarmatosításának,
és világmozgalmat hoz létre a hosszú távú gondolkozás
és a nemzedékközi igazságosság érdekében,
amelyből századunk egyik legerősebb politikai mozgalma
fejlődhet ki.
Segítenek a rövid távú ciklusokból kikerülni,
melyek a digitális figyelemelterelés és a fogyasztó kultúra csapdájába
a "Vedd meg most!" gombbal
és a szakadatlan hírfolyammal csábítanak.
Időtávlatunk kiszélesítésére ösztönöznek:
pillanatokról és percekről legalább évtizedekre.
Katie Paterson művész Jövő Könyvtára elnevezésű projektje
évszázadra szóló alkotás.
Évente egy-egy író könyvet adományoz,
melyet 2114-ig senki sem olvas el,
amikor is az egész gyűjteményt
pont erre a célra ültetett fákból készítendő papírra nyomtatják ki.
A Spitzbergák Nemzetközi Magbunker még messzebbre tekint:
milliónyi magot tárol
északi sarkköri atombiztos sziklabunkerben,
amelyet 1000 évre terveztek.
De hogyan gondolkozhatunk és tervezhetünk ezredéves távlatra?
A választ talán az időlázadók végső titka rejti,
amely Janine Benyus biomimikri-tervezőtől ered.
Azt javasolja, hogy a természet 3,8 milliárd éves evolúciójából tanuljunk.
Miként lehet az, hogy más fajok megtanultak túlélni és boldogulni
legalább 10 000 nemzedéken át?
Úgy, hogy gondot viseltek a helyre, mely majd gondot visel utódaikra
az őket körülvevő ökorendszerrel összhangban élve,
tudva, hogy nem mocskolják be a fészküket,
ellentétben az emberrel, aki ezt az utóbbi században
pusztító hatékonysággal, egyre gyorsabb ütemben és mértékben követi el.
Az időlázadóknak mindenhol lényeges kiindulópontja
nemcsak a túlélési idő elnyújtása,
hanem a környezet felújítása is.
Meg kell gyógyítanunk, javítanunk és ápolnunk hazánkat, e bolygót,
amely majd gondot visel az utódainkra.
Gyermekeinknek
és az ő gyermekeiknek
és a jövendő minden gyermekének
bele kell szeretniük a folyókba, hegyekbe,
jégtáblákba és szavannákba,
és újból össze kell kapcsolniuk a természet hosszú, életadó ciklusait.
Legyünk mindannyian időlázadók,
és hasson ránk a csoda szép mohawk áldás,
melyet gyermekszületéskor mondanak:
"Köszönjük, Föld.
Te ismered az utat."